Κατερίνα Τσουτσουλίγα

**Η ερμηνεία και οι επιστήμες του Ανθρώπου (Interpretation and the science of Μan), by Charles Taylor, (1971)**

Υπάρχει μια αναπόφευκτη ερμηνευτική συνιστώσα στις επιστήμες του Ανθρώπου. Η ερμηνεία, υπό την έννοια που σχετίζεται με την ερμηνευτική επιστήμη, είναι μια προσπάθεια αποσαφήνισης και νοηματοδότησης του προς μελέτη αντικειμένου. Αυτό το αντικείμενο πρέπει να είναι ένα κείμενο ή κάτι ανάλογο μ’ ένα κείμενο ( text- analogue), το οποίο είναι, κατά κάποιο τρόπο, συγκεχυμένο, ελλιπές, δυσνόητο, φαινομενικά αντιφατικό ή ασαφές. Η ερμηνεία λοιπόν έχει στόχο να φέρει στην επιφάνεια τη συνοχή ή το νόημα κάτω από το κείμενο. Άρα κάθε επιστήμη που καλείται ερμηνευτική, ακόμα και με τη ευρεία έννοια, ασχολείται με τις αλληλένδετες μορφες του νοήματος που είναι συγκεχυμένες.

**Προϋποθέσεις αντικειμένου της ερμηνευτικής επιστήμης**

α) η περιγραφή με όρους νοήματος και συνοχής ή η απουσία τους

β) η διάκριση μεταξύ νοήματος και έκφρασής του. Το νόημα επιδέχεται παράπανω από μια ερμηνείες και κατά αυτήν την έννοια πρέπει να υπάρχει μια διάκριση μεταξύ νοήματος και έκφρασης

γ) η έννοια του υποκειμένου στο οποίο ν’ αναφέρεται το νόημα. Χωρίς ένα υποκείμενο , η επιλογή κριτηρίων ομοιότητας και διαφοράς ή επιλογή μεταξύ διαφορετικών βαθμών συνάφειας, που μπορούν να αναγνωριστούν σ΄ενα συγκεκριμένο μοτίβο μεταξύ των διαφόρων εννοιολογικών πεδίων, είναι αυθαίρετη. Τα νοήματα που εκφράζονται στα κείμενα είναι από ή για ένα υποκείμενο. Ο προσδιορισμός όμως αυτού του υποκειμένου δημιουργεί επιπλέον προβλήματα.

**«Ερμηνευτικός κύκλος» (“hermeneutical circle”)**

Η καθιέρωση μιας συγκεκριμένης ανάγνωσης ενός κειμένου ή εκφράσεων, όπου το μόνο που μπορούμε να επικαλεστούμε ως λογική γι’ αυτήν μας την ανάγνωση, μπορεί να είναι μόνο άλλες κοινές αναγνώσεις. Μπορούμε δηλαδή να πείσουμε τον συνομιλητή μας μόνο έαν μοιράζεται και αυτός, ως ενα σημείο, την κατανόησή μας για την γλώσσα του κειμένου. Εάν αυτό δεν συμβαίνει, μπορούμε να πάμε ένα βήμα παραπέρα, θέτοντάς του ένα λογικό επιχείρημα. Στην ουσία προσπαθούμε να αφυπνίσουμε το αισθητήριό του, τη διαίσθησή του..

**«Βιωματικό νόημα»** **(“experiential meaning”)**

 Η ανθρώπινη συμπεριφορά, ειδωμένη ως δράση των υποκειμένων που επιθυμούν, συγκινούνται, έχουν στόχους και φιλοδοξίες, απαραιτήτως προσφέρει ένα πεδίο για περιγραφές με όρους νοήματος, αυτό το νόημα αποκαλείται βιωματικό.

 *Το νόημα είναι για ένα υποκείμενο* και *είναι το νόημα από κάτι*, που σημαίνει ότι μπορούμε να διακρίνουμε μια δεδομένη κατάσταση, και το νόημά της. *Τα πράγματα έχουν νόημα μόνο σ’ ένα πεδίο,* δηλαδή εξαρτώνται από το νόημα άλλων πραγμάτων. Οι διάφορες σημασίες τους καθορίζονται από ένα πεδίο αντιθέσεων. Η συνάφεια ενός νοήματος είναι συγκροτημένη εν μέρει από την αυτοερμηνεία του. Σκοπός όμως της ερμηνευτικής επιστήμης είναι ν΄αντικαταστήσει αυτή τη συγκεχυμένη , μερικά εσφαλμένη αυτοερμηνεία με μια σωστή. Και για να το κάνει αυτό δεν εξετάζει μόνο την αυτοερμηνεία αλλά και τη ροή της συμπεριφοράς πάνω στην οποία βρίσκεται.

**Γλώσσα και κοινωνική πραγματικότητα**

Οι δράσεις μας χαρακτηρίζονται από τους επιδιωκόμενους σκοπούς και εξηγούνται από τις επιθυμίες, τα συναισθήματα, κ.α. , αλλά η γλώσσα με την οποία περιγράφουμε τους στόχους και τις επιθυμίες μας είναι ταυτόχρονα και ορισμός των νοημάτων που έχουν τα πράγματα για μας. Η γλώσσα είναι συστατική της πραγματικότητας, δηλαδή εν μέρει την κατασκευάζει.

**Διυποκειμενικά και κοινά νοημάτα (intersubjective and common meanings)**

Τα διυποκειμενικά νοήματα δημιουργούνται μόνο κατά την αιτιώδη αλληλόδραση με την κοινωνική πραγματικότητα και είναι συστατικά μέρη αυτής της πραγματικότητας. Σε μια κοινωνία όπου οι άνθρωποι μοιράζονται μια κοινή γλώσσα της κοινωνικής και πολιτικής πραγματικότητας, στην οποία αυτές οι αντιλήψεις εκφράζονται, έχουμε τη γέννηση και την ανάπτυξη διυποκειμενικών νοημάτων. Το διυποκειμενικό νόημα δεν θα μπορούσε να είναι κτήμα ενός μοναδικού προσώπου γιατί είναι βαθιά ριζωμένο στην κοινωνική πρακτική. Ένα ισχυρό δίκτυο διυποκειμενικών νοημάτων με τη σειρά του μπορεί να προσφέρει ένα ισχυρό σύνολο κοινών νοημάτων, υπό την έννοια ότι ζούμε σ’ έναν κοινό κόσμο αναφοράς. Τα κοινά νοήματα είναι το θεμέλιο της κοινωνίας. Το διυποκειμενικό νόημα προσφέρει στους ανθρώπους μια κοινή γλώσσα για την κοινωνική πραγματικότητα και μια κοινή κατανόηση συγκεκριμένων κανόνων, αλλά μόνο με τα κοινά νοήματα, αυτή η κοινή αναφορά του κόσμου περιέχει σημαντικές κοινές δράσεις, συναισθήματα και εορτασμούς. Αυτός ο μηχανισμός συνθέτει μια κοινωνία. Φυσικά τα κοινά νοήματα και τα διυποκειμενικά νοήματα είναι στενά συνυφασμένα μεταξύ τους και δεν μπορούν να στεγαστούν κάτω από τον όρο συναίνεση (consensus) που ορίζει απλώς τη σύγκλιση υποκειμενικών αντιδράσεων. Σύμφωνα μ’ αυτήν την αντίληψη*, έχουμε επίγνωση του κόσμου μέσω ενός «εμείς» πριν περάσουμε στο «εγώ».* Συνεπώς δεν υπάρχει ένα απλά ατομικό υποκείμενο, αλλά ένα υποκείμενο που μπορεί να είναι «εμείς» όπως «εγώ».

**Αυτό- ορισμοι (self definitions)**

Υπάρχουν επίσης νοήματα που εν μέρει συνίστανται στον αυτο- ορισμό τους, και που κατ’ αυτήν την έννοια είναι ήδη ερμηνείες. Τα διυποκειμενικά νοήματα ενσωματώνουν αυτούς τους αυτο- ορισμούς, το όραμα του δρώντος υποκειμένου και της κοινωνίας του, που είναι αυτό της κοινωνίας. Ως άνθρωποι είμαστε αυτοοριζόμενα όντα και είμαστε εν μέρει αυτό που είμαστε χάρη στους αυτο-ορισμούς που έχουμε αποδεχτεί.

**Επιστήμες του Ανθρώπου**

 Στις επιστήμες του Ανθρώπου η απάντηση, στην φράση «δεν καταλαβαίνω», θα μπορούσε να είναι «άλλαξε τον εαυτό σου» (για να καταλάβεις). Η μελέτη λοιπόν των επιστημών του Ανθρώπου πάει μαζί με την εξέταση των επιλογών, που οι άνθρωποι πρέπει να κάνουν.